Prim vicepreședintele PNL Rareș Bogdan, a vorbit, sâmbătă seara, pe tema candidatului pe care PNL îl va propune pentru Primăria Capitalei. Acesta a dat exemple de primari apreciați, în opinia sa, precum Emil Boc, Ilie Bolojan sau actualul președinte Klaus Iohannis, fost primar al Sibiului, care ar recomanda un primar "de dreapta" și pentru București.
Europarlamentarul PNL spune că în scurt timp se va anunța și o candidatură oficială, dar că numele propuse de PNL vor fi făcute publice prin chestionarele pentru sondajele interne ale partidelor, care vor fi prezentate luni seara.
"Vom afla cu toții înainte cu 3 luni, între 9 și 11 martie, cel mai probabil. O să vedem problemele Bucureștiului, să vedem dacă va fi unul singur, dacă va fi de dreapta, de stânga.
Situația Bucureștiului este una tragică, Nicușor Dan a eșuat,este un manager execrabil. Nu a venit cu nimic pentru București. Cred că un edil de dreapta poate schimba lucrurile. Am văzut ce-au făcut Klaus Iohannis, Emil Boc și Ilie Bolojan.
Cel mai important ca acel candidat să aibă un proiect pentru capitală. Să învețe de la primarii marilor orașe europene, să nu stea izolat.
Vom vedea dacă votanții PNL și PSD se deplasează către un candidat comun. De aceea facem cercetări serioase, să vedem ce se întâmplă cu bazinele electorale.
Sunt convins că de luni seara, de când vom lansa chestionarele, se va afla numele pe care le sondăm", a declarat Rareș Bogdan într-o intervenție la Antena 3 CNN.
Declarațiile vin în contextul în care Nicușor Dan și-a anunțat săptămâna aceasta candidatura pentru un nou mandat iar în cursul zilei de astăzi s-a oficializat, la Congresul Forța Dreptei, și susținerea sa oficială din partea formațiunii politice.
Din declarațiile politice de până acum acesta are și susținerea USR și PMP, fiind candidatul Alienței Dreptei pentru Primăria Capitalei.